
[bookmark: TextBodyBegin]Europski parlament,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je 26. svibnja 2024. u Srednjoafričkoj Republici skupina Wagner otela Josepha Figueiru Martina, humanitarnog istraživača koji ima dvojno državljanstvo Belgije i Portugala i koji radi za nevladinu organizaciju FHI 360, te ga je kasnije predala vlastima Srednjoafričke Republike;
B.	budući da je Srednjoafrička Republika protiv njega podnijela optužnicu na temelju neutemeljenih optužbi, među ostalim za špijunažu i terorizam, zbog kojih mu prijete doživotni zatvor i prisilni rad;
[bookmark: _GoBack]C.	budući da su ga držali u samici u Središnjem uredu za suzbijanje razbojništva (OCRB) u Banguiju, mučili ga i prijetili mu smrću; budući da se više od godinu dana nalazi u pritvoru u nehumanim uvjetima i bez suđenja te da nije primio odgovor na zahtjev za uvjetni otpust, čime se krši kazneno pravo Srednjoafričke Republike;
D.	budući da se njegovo zdravlje drastično pogoršalo i da mu je prema medicinskim procjenama potrebna hitna evakuacija;
E.	budući da oružane skupine koje djeluju u Srednjoafričkoj Republici provode nezakonita i proizvoljna uhićenja i pritvaranja;
F.	budući da je u Srednjoafričkoj Republici vidljiv jak utjecaj ruskih kampanja dezinformiranja i da je u toj zemlji smješten jedan od najvećih kontingenata plaćenika skupine Wagner;
G.	budući da EU podupire stanovništvo Srednjoafričke Republike pružanjem humanitarne, sigurnosne i razvojne pomoći;
H.	budući da su UN i EU utvrdili da slučaj Josepha Figueire Martina odražava širi obrazac dezinformacija i protuzapadne retorike koje potiču akteri povezani s Rusijom u Srednjoafričkoj Republici;
1.	zahtijeva od vlasti Srednjoafričke Republike da odmah i bezuvjetno oslobode Josepha Figueiru Martina s obzirom na to da ne postoje vjerodostojni i potkrijepljeni dokazi kojima bi se opravdalo njegovo pritvaranje;
2.	potiče vlasti Srednjoafričke Republike da mu dopuste medicinsku evakuaciju i osiguraju pristup pravnom zastupanju, konzularnoj pomoći i odgovarajućoj skrbi u skladu s međunarodnim standardima ljudskih prava;
3.	oštro osuđuje kršenja ljudskih prava počinjena proizvoljnim, kontinuiranim i neljudskim pritvaranjem Josepha Figueire Martina, čime su ozbiljno ugroženi njegov život i zdravlje;
4.	ustraje u tome da se u svim sudskim postupcima moraju strogo poštovati jamstva pravičnog postupka sadržana u Međunarodnom paktu o građanskim i političkim pravima i primjenjivim odredbama nacionalnog pravnog okvira Srednjoafričke Republike;
5.	poziva vlasti Srednjoafričke Republike da se pobrinu za to da oružane skupine koje djeluju u toj zemlji odmah prekinu nezakonita i proizvoljna uhićenja i napade na humanitarne radnike i djelatnike nevladinih organizacija;
6.	poziva na to da se osigura da počinitelji kršenja i povrede prava odgovaraju za svoja djela;
7.	osuđuje sve veće politički motivirano vanjsko uplitanje u Srednjoafričku Republiku, među ostalim putem ruskih paravojnih snaga i kampanja dezinformiranja; ponavlja svoj poziv Vijeću da skupinu Wagner proglasi terorističkom organizacijom;
8.	naglašava da je poštovanje ljudskih prava ključno za dobru suradnju EU-a i Srednjoafričke Republike;
9.	poziva potpredsjednicu Komisije / Visoku predstavnicu Unije za vanjske poslove i sigurnosnu politiku da u suradnji s belgijskim i portugalskim vlastima poduzme sve moguće korake, uključujući pokretanje rasprave o slučaju Josepha Figueire Martina u političkom dijalogu između EU-a i Srednjoafričke Republike, kako bi se osiguralo njegovo puštanje na slobodu i poštovanje njegovih prava; naglašava potrebu za ciljanim mjerama EU-a ako vlasti Srednjoafričke Republike nastave kršiti njegova prava;
10.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / Visokoj predstavnici Unije za vanjske poslove i sigurnosnu politiku, vladi i parlamentu Srednjoafričke Republike te Afričkoj uniji i Ujedinjenim narodima.

